Zvolenská, Zuzana, ministerka zdravotníctva SR (2013-06-26):
Ďakujem veľmi pekne. Vzhľadom na to, že k tomuto predloženému návrhu zákona som mala veľmi veľkú vysvetľovaciu aj záverečnú reč aj pri prvom čítaní, musím povedať, že vlastne v tom gro transpozície smernice, kde ide skutočne o umožnenie našim občanom sa, dochádzať za zdravotnou starostlivosť, starostlivosťou do všetkých krajín Európskej únie, sme diskutovali veľmi, veľmi naozaj vecne, odborne aj na zdravotníckom výbore, kde s pánom poslancom Novotným sa v podstate najviac nezhodujeme v tom, že ľudia majú právo na individuálne posúdenie skutočne primeranosti lehoty na ich operácie vzhľadom na aj ich nielen objektívny zdravotný stav, aj subjektívny pocit, či už bolesti, alebo potreby úpravy tohto. Musím povedať, že chcela by som zareagovať len veľmi stručne na obvinenie z toho, že upravujeme mzdové nároky nezodpovedne, pretože, práve naopak, napriek tomu, že my vykazujeme veľké úspory, napríklad je to takmer 70 mil. eur aj na liekovej politike, my sme neopreli tento náš návrh o nejaké budúce pravdepodobné úspory. My sme jasne deklarovali a boli prísľuby zdravotných poisťovní o úplne konkrétnej úhrade konkrétnych súm, ktoré sú vyčíslené a sú súčasťou návrhu. A na otázku, kde to majú zdravotné poisťovne zobrať, odpovedám veľmi jednoznačne: 130 mil. eur je v tejto chvíli na účtoch zdravotných poisťovní a sú to peniaze, ktoré patria našim pacientom. Nie do súkromných vrecák niekoho iného. Tam sú tie peniaze a tam je priestor na to, aby sa zvýšila cena našej práce, lebo, práce zdravotníkov, pretože sú to peniaze patriace pacientom. A čo potrebuje pacient viac, ako nájsť svojho zdravotníka v ambulancii, v ústavnom zariadení, dokonca aj v kúpeľoch alebo hocikde inde vtedy, keď ho potrebuje? Je tu veľká rozprava k, najmä k otázke úpravy dividendy. A naozaj musím povedať, že nie sú celkom korektne uvádzané veci, kde musím, veľmi oceňujem to, že sa jedná o skutočne vecnú, by som povedala, vecnú diskusiu k problematike. Na začiatku ste uviedli, že nie sú správne uvedené paragrafy, čo sa týka odseku 38 a), b), c). Musím povedať, že následne potom skoro 35-minút sme ich postupne rozoberali. Takže pravdepodobne sa dá v nich orientovať. A len uvediem, že nie je pravdou, že je tam chyba, preto § 38c) bol zavedený zákonom, ktorý tu bol prerokovávaný na poslednom stretnutí a ostatnom stretnutí, a je to zákon o e-Healthe, je to 153/2013, a k tomu sa viažu aj pozmeňujúce návrhy. Musím povedať, že áno, zákon 580 zaznamenal na posledných dvoch schôdzach prevratnú zmenu, je k tomu aj zvýšený počet pozmeňovacích návrhov, ale zas povedať aj čestne pacientom, že je tu dobrá správa, že z tých 89 strán je 50 strán dodatku k liečebnému poriadku, kde našim spoluobčanom so sklerózou multiplex po dlhých rokoch skutočne napríklad okrem iného zabezpečujeme ich nárok na kúpeľnú liečbu, keďže, bohužiaľ, nevieme zabezpečiť trvalé vyliečenie tohto ochorenia. Takže takisto musím povedať, že my máme základný vecný spor ohľadne toho, či sa tento, táto suma 60-násobku vzťahuje na celkový vymeriavací základ, čiastkové vymeriavacie základy nepoznajú stropy a z toho vlastne vyplýva celá tá koncepcia prípadnej retroaktívnosti, ktorú ja zásadne odmietam. Takže pokladám tento návrh v tomto konečnom znení za naozaj prospešný pre našich pacientov a poprosím vás o jeho podporu. Nedá mi povedať, že čo sa týka koncepcie, ja som už síce v úvodnom slove pánovi Hlinovi odpovedala i na tú tému o navyšovaní zdrojov a podobne. Bodaj by to bolo naozaj také jednoduché, že keď chystám urobiť zmenu, tak celý rok nepošlem do zdravotnej poisťovne ani korunu a potom bude jej cena, samozrejme, nižšia. Ak ide o takúto základnú vec, to takto jednoduché nie je. Čiže my sme boli poverení vládou v zmysle prijatia ozdravného balíčka opatrení, je to bod 9 z tých 22, aby sme prijali túto legislatívu a dostali v tomto roku do zdravotníctva čo najviac zdrojov na krytie potrieb našich pacientov. Ďakujem veľmi pekne.